paragraph_text: Otkako je počeo s javnim djelovanjem, Puhački orkestar nastupao je gotovo u svim mjestima otoka Brača, svirajući prvenstveno na pogrebima, ali i održavajući prigodne koncerte, najčešće u povodu mjesnih fjera (Bol, Supetar, Sutivan, Milna, Sumartin...). Također, selački su glazbari svirali i u brojnim drugim prilikama na otoku: otvorenjima novih poštanskih centrala, postavljanjima javnih spomenika ili križeva, otvorenju Zračne luke Brač... Izvan Brača ovaj je orkestar nastupao na otvorenju Dubrovačkih ljetnih igara (1993.), u Hvaru, Jelsi, Omišu, a često je nastupao i na promenadama u povodu blagdana Svetog Duje u Splitu. Sudjelovao je i na smotrama puhačkih orkestara u Makarskoj, Pločama, Imotskom, Trogiru, Solinu, te u Gospinom svetištu na Trsatu, dok je izvan domovine nastupao u Trebižatu (BiH), a dvije turneje održao je u Češkoj: listopad (2003.) i travanj (2006.).